Muazzez İlmiye Çığ

miniatura|Muazzez nunha conferencia en 2009
**Muazzez Ilmiye Çığ**, nada como  **Muazzez Ilmiye Itil** en Bursa o 20 de xuño de 1914 e finada en Mersin o 17 de novembro de 2024, foi unha historiadora turca, especializada no estudo da civilización sumeria.

## Traxectoria 
Seus pais eran tártaros de Crimea que emigraran a Turquía, a familia do pai estableceuse na cidade de Merzifon, e a da nai en Bursa, daquela un dos grandes centros administrativos otománs. Muazzez Ilmiye naceu en Bursa, unhas semanas antes de principiar a Gran Guerra e cando tiña cinco anos, en 1919, o exército grego invandiu a cidade de Esmirna o que levou o seu pai, un mestre, na procura de maior seguridade a establecerse na cidade de Çorum e alí foi onde Muazzez completou os seus estudos de primaria. Posteriormente, a familia volveu a Bursa, e alí estudou nunha escola privada e en 1926 entrou nunha de maxisterio local e graduouse en 1931, con dezasete anos.

Durante cinco anos deulles clases a nenos na cidade de  Eskişehir, en 1936 foi a Ankara para estudar na súa universidade, matriculouse no departamento de hititoloxía, que establecera o ano anterior Atatürk na facultade de historia e lingüística. Entre os seus profesores estiveron dous dos máis eminentes investigadores da época da cultura e historia hitita, Hans Gustav Güterbock e Benno Landsberger, os dous refuxiados alemáns de orixe xudía que pola presión tras da vitoria de Hitler aveciñáranse como profesores en Turquía.

Ao recibir o seu diploma en 1940, comezou a traballar nos arquivos do Museo do Antigo Oriente, unha das tres institucións que forman parte dos Museos Arqueolóxicos de Istambul, como especialista residente no campo  da escrita cuneiforme. O museo contiña milleiros de táboas cuneiformes almacenadas nos seus arquivos sen clasificar e sen traducir. Nos 31 anos que pasou no museo dedicouse, coa axuda dos tamén traballadores do arquivo, Hatice Kızılyay e F. R. Kraus, a clasificar 74000 táboas en sumerio, acadio e hitita e traduciu e publicou unha parte en catálogos, e o museo converteuse nun centro de aprendizaxe das antigas linguas de Oriente Medio ao que acudían investigadores de todo o mundo.

Xubilouse en 1972 e logo, durante un tempo, viviu fóra de Turquía. Traduciu ao turco o libro de Samuel Noah Kramer *History Begins at Sumer* que se publicou en 1990 baixo o título *Tarih Sümerle Başlar*, que tivo boa recepción e que lle permitiu publicar diversos libros dedicados principalmente á cultura sumeria, entre eles un libro infantil.

## Obra 
* ''Zaman Tüneliyle Sümer'e Yolculuk*, 1993 (obra de divulgación infanto-xuvenil, en 1998 publicouse unha segunda edición ampliada)
* *Kur'an, İncil ve Tevrat'ın Sumer'deki Kökeni*, 1995
* *Sümerli Ludingirra - "Zaman Tüneliyle Yolculuk*, 1996 
* *İbrahim Peygamber - Sümer Yazılarına ve Arkeolojik Buluntulara Göre*, 1997
* *İnanna'nın Aşkı - Sümer'de İnanç ve Kutsal Evlenme*, 1998
* *Hititler ve Hattuşa - İştar'ın Kaleminden*, 2000
* *Gilgameş - Tarihte İlk Kral Kahraman*
* *Ortadoğu Uygarlık Mirası*, 2002
* *Ortadoğu Uygarlık Mirası 2*, 2003
* *Sümer Hayvan Masalları*, 2003
* *Vatandaşlık Tepkilerim*, 2004
* *Atatürk Düşünüyor*, 2005
* *Bereket Kültü ve Mabet Fahişeliği*, 2005
* *Çivi Çiviyi Söker - Muazzez İlmiye Çığ Kitabı* con Serhat Öztürk, 2002 (autobiografía)
* *Sümerlilerde Tufan - Tufan'da Türkler'', 2008

## Notas